
Betegtájékoztató: Információk a felhasználó számára
Loceryl 2,5 mg/g krém
amorolfin
Mielőtt elkezdené alkalmazni ezt a gyógyszert, olvassa el figyelmesen az alábbi betegtájékoztatót.

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon orvosához vagy gyógyszerészéhez.

· Ezt a gyógyszert az orvos Önnek írta fel. Ne adja át a készítményt másnak, mert számára ártalmas lehet még abban az esetben is, ha tünetei az Önéhez hasonlóak.
· Ha Önnél bármely mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.
A betegtájékoztató tartalma:
1. Milyen típusú gyógyszer a Loceryl krém és milyen betegségek esetén alkalmazható?
2. Tudnivalók a Loceryl krém alkalmazása előtt

3. Hogyan kell alkalmazni a Loceryl krémet?

4. Lehetséges mellékhatások
5. Hogyan kell a Loceryl krémet tárolni?
6. A csomagolás tartalma és egyéb információk

1.  Milyen típusú gyógyszer a Loceryl krém és milyen betegségek esetén alkalmazható?
A Loceryl krém a bőr különböző gombák által okozott megbetegedéseinek helyi kezelésére alkalmas gyógyszer. Hatóanyaga az amorolfin, amely nemcsak gátolja a gombák növekedését, hanem el is pusztítja azokat.

Az amorolfin különböző gombák által okozott bőrfertőzések ellen hatásos.

Az alábbi megbetegedésekben alkalmazható:

· Dermatofiton gombák által okozott bőrfertőzések: lábgombásodás (atlétaláb), egyes testrészek gombás bőrfertőzései.

· Sarjadzó gombás bőrfertőzések (pl. bőr kandidiázis).
· Elsősorban a törzs területein (hát, mellkas) jelentkező, jellegzetes elváltozásokat okozó (barnás‑vöröses, vagy fehéres, éles szélű, finoman hámló foltok) gombás fertőzés (pitiriázis verzikolor).
2.
Tudnivalók a Loceryl krém alkalmazása előtt
Ne alkalmazza a Loceryl krémet
-
ha allergiás (túlérzékeny) az amorolfinra vagy a Loceryl krém egyéb összetevőjére.
Figyelmeztetések és óvintézkedések
A Loceryl krém nem kerülhet a szembe, fülbe vagy a nyálkahártyákra. Ha a krém szembe, fülbe vagy nyálkahártyákra jut, azonnal vízzel ki kell mosni.

Amennyiben panaszai rövid időn belül nem szűnnek meg maradéktalanul keresse fel kezelőorvosát, vagy az orvosi ügyeletet.
Minden gyógyszer kiválthat allergiás reakciót; bár ezek többsége enyhe, egyesek súlyosak lehetnek. Ha ez következne be, a Loceryl krém alkalmazását hagyja abba, a Loceryl krémet azonnal mossa le vízzel és szappannal és kérjen orvosi tanácsot. 
A Loceryl krémet tilos ismételten alkalmazni. 

Sürgős orvosi segítségre van szüksége, ha az alábbi tünetek bármelyike lép fel Önnél: 

   - légzési nehézség jelentkezik

   - az arca, az ajka, a nyelve vagy a torka bedagad 

   - súlyos bőrkiütés lép fel 

A készítményt óvatosan, a bőr megtisztításával távolítsa el. 

Gyermekek és serdülők
Gyermekek és serdülők esetében - elegendő klinikai tapasztalat hiányában - a Loceryl krém alkalmazása nem javasolt.

Egyéb gyógyszerek és a Loceryl krém
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett egyéb gyógyszereiről, beleértve a vény nélkül kapható készítményeket is.
Kérjük, tájékoztassa orvosát vagy gyógyszerészét, ha
· bármilyen egyéb betegségben szenved,
· bármivel szemben allergiája van

· bármilyen más gyógyszert használ a kezelendő bőrfelületre.

Más gyógyszerekkel együtt alkalmazva a gyógyszerek hatása megváltozhat, vagy csökkenhet.

Terhesség és szoptatás

Mielőtt bármilyen gyógyszert elkezdene szedni, beszélje meg kezelőorvosával vagy gyógyszerészével. Terhes nőknek és szoptató anyáknak – elegendő klinikai tapasztalat hiányában – a Loceryl krém alkalmazása nem javasolt. Bár nagyon kicsi a valószínűsége, kis mennyiségű hatóanyag felszívódhat, és a magzat vagy a csecsemő szervezetébe juthat.

Szoptató anyáknak az emlő területén tilos a krémet alkalmazni.

A készítmény hatásai a gépjárművezetéshez és a gépek kezeléséhez szükséges képességekre

A Loceryl krém alkalmazása nem befolyásolja a gépjárművezetéshez és gépek kezeléséhez szükséges képességeket.
A Loceryl krém sztearil-alkoholt tartalmaz
Ez a gyógyszer sztearil-alkoholt tartalmaz, amely helyi bőrreakciókat (pl. kontakt dermatitiszt - a bőrrel érintkezésbe került anyag kiváltotta bőrgyulladást) okozhat.

3.
Hogyan kell alkalmazni a Loceryl krémet?

A Loceryl krémet mindig az orvos által elmondottaknak megfelelően alkalmazza. Amennyiben nem biztos az adagolást illetően, kérdezze meg orvosát vagy gyógyszerészét.
A készítmény ajánlott adagja:
Naponta 1 alkalommal – lehetőleg az esti mosakodás után – kell bedörzsölni az érintett bőrfelületbe.
A kezelés időtartalma:

A kezelést a klinikai gyógyulás eléréséig (a tünetek megszűnéséig), majd azt követően még 3‑5 napig megszakítás nélkül kell folytatni.
A szükséges kezelés hossza függ a gomba típusától és az érintett bőrfelülettől. A kezelést általában legalább 2-3 hétig kell folytatni. A láb gombás fertőzései esetén akár 6 héten át tartó kezelés is szükséges lehet.

Mivel a gombás fertőzések nagyon makacsok, a sikeres kezelés feltétele a megszakítás nélküli alkalmazás. A kórokozó gombától, a fertőzés helyétől és súlyosságától függően a kezelést több hétig kell folytatni.
A krémből az amorolfin gyorsan felszívódik a bőr mélyebb rétegeibe. A szervezetbe történő általános felszívódás azonban a kezelést követően igen kismértékű. 

Ha bármilyen további kérdése van a készítmény alkalmazásával kapcsolatban, kérdezze meg orvosát vagy gyógyszerészét.

4.
Lehetséges mellékhatások
Mint minden gyógyszer, így a Loceryl krém is okozhat mellékhatásokat, amelyek azonban nem mindenkinél jelentkeznek.

A mellékhatások ritkán vagy nagyon ritkán fordulnak elő és általában enyhék. 

Ritka (1000 -ből legfeljebb 1 beteget érinthet):
Bőrirritáció, bőrpír,viszketés és a bőr égő érzése.

Nem ismert gyakoriságú mellékhatások (a rendelkezésre álló adatok alapján a gyakoriság nem állapítható meg.)
A bőrrel érintkezésbe került anyag kiváltotta bőrgyulladás (kontakt dermatitisz).

Szisztémás allergiás reakció (súlyos túlérzékenységi reakció, amely az arc, az ajkak, a nyelv vagy a torok bedagadásával, légzési nehezítettséggel és/vagy súlyos bőrkiütéssel járhat).
Mellékhatások bejelentése
Ha önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.
5.
Hogyan kell a Loceryl krémet tárolni?
Legfeljebb 25°C-on tárolandó.

A gyógyszer gyermekektől elzárva tartandó!
A dobozon feltüntetett lejárati idő (Felhasználható:) után ne alkalmazza ezt a gyógyszert. A lejárati idő az adott hónap utolsó napjára vonatkozik. 

Csak állandó orvosi ellenőrzés mellett alkalmazható.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.
6.
A csomagolás tartalma és egyéb információk
Mit tartalmaz a Loceryl krém?
· A készítmény hatóanyaga az amorolfin (amorolfin-hidroklorid formájában). Egy gramm krém 2,5 mg amorolfint tartalmaz.
· Egyéb összetevők: nátrium-edetát, nátrium-hidroxid, fenoxietanol, karbomer 934 P vagy 974 P, makrogol‑40‑sztearát, folyékony paraffin, fehér vazelin, sztearil-alkohol, tisztított víz.
Milyen a Loceryl krém készítmény külleme és mit tartalmaz a csomagolás?
Fehér vagy majdnem fehér színű homogén krém.

20 g krém fehér, polipropilén csavaros kupakkal lezárt alumínium tubusba töltve. 
1 tubus dobozban.

